รฟท.ชูตั้งกองทุนรถสาธารณะ
รฟท.แนะตั้งกองทุนคุ้มครองรถสาธารณะ เก็บเบี้ยจากหน่วยงานต้นสังกัดเป็นเงินประเดิม พร้อมจ่ายค่าธรรมเนียมบริหารความเสี่ยง
14 มิ.ย. 2559

รฟท.แนะตั้งกองทุนคุ้มครองรถสาธารณะ เก็บเบี้ยจากหน่วยงานต้นสังกัดเป็นเงินประเดิม พร้อมจ่ายค่าธรรมเนียมบริหารความเสี่ยง
นายวุฒิชาติ กัลยาณมิตร ผู้ว่าการรถไฟแห่งประเทศไทย เปิดเผยว่า ได้หารือเพื่อการใช้ประกันภัยมาบริหารความเสี่ยงกับนายสุทธิพล ทวีชัยการ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ถึงความเป็นไปได้ในการตั้งกองทุนประกันภัยรถสาธารณะทุกชนิด เพื่อคุ้มครองทรัพย์สินคือตัวรถและชีวิตของผู้โดยสาร
“ผมเคยเป็นผู้บริหารบริษัท ขนส่ง หรือ บขส.มาก่อน จ่ายเบี้ยประกันคันละ 3 หมื่นบาท ถ้ารถ 100 คัน ต้องจ่ายเบี้ยปีละ 3 ล้านบาท พอไม่มีอุบัติเหตุก็เป็นการจ่ายเบี้ยประกันที่สูญเปล่า จึงอยากให้ คปภ.คิดรูปแบบการประกันที่ไม่ทำให้เบี้ยสูญเปล่า อาจจะจัดตั้งเป็นกองทุน เบี้ยที่ได้จากหน่วยงานที่บริหารรถสาธารณะ ไม่ว่าจะเป็น บขส.ก็ดี หรือรถไฟก็ดีจ่าย ก็นำไปเก็บไว้ที่กองทุนนี้ ปีไหนค่าสินไหมน้อยกว่าเบี้ย เบี้ยที่เหลือก็สะสมอยู่ในกองทุนนี้ หากปีไหนสินไหมมากกว่าเบี้ยก็เก็บเบี้ยเพิ่ม และประกันก็เอาค่าธรรมเนียมในการบริหารจัดการไป จะเกิดผลดีกับทุกฝ่าย แต่จะตั้งอย่างไหน ต้องให้ทาง คปภ.คิดรูปแบบมา” นายวุฒิชาติ กล่าว
นายวุฒิชาติ กล่าวว่า นี่เป็นแนวคิดที่เสนอเพื่อให้ทาง คปภ.ไปหารือกับทางบริษัทประกันภัยว่าเป็นไปได้ไหม ในส่วนของ รฟท.มีระเบียบกฎหมายอยู่ หากทาง คปภ.ทำได้ ทาง รฟท.ก็จะมาดูว่าต้องแก้ไขกฎหมายหรือไม่ต้องแก้
ทั้งนี้ เป็นแนวคิดที่ต่อยอดจากการประกันภัยอุบัติเหตุส่วนบุคคลให้กับผู้โดยสารรถไฟทุกคนกับบริษัท เมืองไทยประกันภัย โดยให้ความคุ้มครองกรณีเสียชีวิต 3 แสนบาท และคุ้มครองกรณีบาดเจ็บ 3 หมื่นบาท จ่ายเบี้ยปีละ 48.9 ล้านบาท ซึ่งอุบัติเหตุทางรถไฟที่ไปชนรถประเภทอื่นๆ มีน้อย และส่วนใหญ่รถไฟเป็นฝ่ายถูก แต่ความเสียหายต่อครั้งมีสูงมาก
เลขาธิการ คปภ. กล่าวว่า ทาง คปภ.จะนำความคิดดังกล่าวไปหารือกับทางบริษัทประกันภัยต่อไป เพื่อให้หน่วยงานราชการ รัฐวิสาหกิจ เข้าถึงประกันภัยได้มากขึ้น ซึ่งการที่ รฟท.ทำประกันอุบัติเหตุส่วนบุคคลให้กับผู้โดยสาร เป็นจุดเริ่มต้นที่ดี และทาง รฟท.ยังช่วยเผยแพร่ความรู้และสิทธิประโยชน์ด้านการประกันภัยให้กับประชาชนผู้ใช้บริการรถไฟได้ทราบถึงความคุ้มครองจากระบบการประกันภัย รวมทั้งเสริมสร้างความรู้ความเข้าใจด้านประกันภัยให้กับเจ้าหน้าที่ของ รฟท.
นอกจากนี้ คปภ.จะให้คำปรึกษาแนะนำด้านข้อมูลและข้อกฎหมายที่เป็นประโยชน์ด้านการประกันภัยกับเจ้าหน้าที่ รฟท.และประชาชนผู้ใช้บริการรถไฟ